เมื่อเวลา 19.30 น. วันที่ 6 ธ.ค. ร.ต.ท.สมยศ ชูเกียรติศิริ ร้อยเวร สภ.เมืองลพบุรี รับแจ้งมีเหตุเพลิงไหม้รถเก๋ง หน้าโรงเรียนพิบูลวิทยาลัย ริมถนนนารายณ์มหาราช ต.ทะเลชุบศร รุดไปตรวจสอบพร้อมรถดับเพลิงจำนวนหนึ่ง ที่เกิดเหตุพบว่าทางโรงเรียนดังกล่าว กำลังจัดงานฤดูหนาวประจำปี โดยมีประชาชนเดินทางไปเที่ยวกันเป็นจำนวนมาก เลยทำให้การจราจรติดขัด จากนั้นเจ้าหน้าที่ฉีดน้ำดับเพลิงจึงสงบ พบรถเก๋งยี่ห้อไดฮัทสุ รุ่นมิรา สีแดง ทะเบียน ก-7315 ลพบุรี ถูกไฟเผาผลาญเสียหายทั้งคัน โดยมีมยุรี มีชีพกิจ อายุ 46 ปี เจ้าของยืนตกใจกับเหตุการณ์ที่เกิดขึ้น